Tiener vas wat glo op betogers losbrandDie betogings in Kenosha. (Foto: AP Photo/David Goldman) ŉ 17-jarige tiener is in die Amerikaanse deelstaat Wisconsin in hegtenis geneem op aanklag van moord nadat hy na bewering Dinsdagaand twee betogers tydens ’n betoging in die stad Kenosha doodgeskiet het. ’n Derde betoger is in die voorval gewond. Betogings woed sedert die naweek in Kenosha, tussen Milwaukee en Chicago, nadat die plaaslike polisie ’n 29-jarige swart man Sondagaand in die rug geskiet het. Jacob Blake het die voorval oorleef, maar is nou gedeeltelik verlam nadat ŉ koeël sy rugmurg beskadig het. ŉ Video wat wys hoe die polisie Blake skiet terwyl hy in sy motor klim, is op sosiale media versprei. Blake is ná die voorval na ŉ hospitaal in die stad gehaas. Jacob Blake (Foto: Courtesy Adria-Joi Watkins via AP) Dit is tydens een van die betogings oor wat met Blake gebeur het dat die tiener, Kyle Rittenhouse, glo op betogers losgebrand het. Kyle is Woensdag in die dorp Antioch in Illinois, sowat 30 minute van Kenosha, in hegtenis geneem nadat ŉ video van dié skietery tydens Dinsdagaand se betoging versprei is. Daar kan in die mees onlangse video gesien word hoe ŉ man, na bewering Rittenhouse, met ŉ geweer straat af hardloop terwyl verskeie ander hom agternasit om hom te vang. Die man val dan neer op die grond, draai om en vuur skote af op die mense wat hom probeer ontwapen. Twee mense, onderskeidelik 26 en 36 jaar oud, is in die proses doodgeskiet terwyl ŉ derde (26) gewond is. Blake se prokureur, Ben Crump, het Dinsdag tydens ŉ mediakonferensie gesê dit sal ŉ wonderwerk wees as Blake eendag weer sou kon loop. Sy familie beplan nou om die Kenosha-polisiedepartement te dagvaar. Die betogings in Kenosha. (Foto: AP Photo/David Goldman) Tony Evers, goewerneur van die stad, het intussen ’n noodtoestand in Kenosha verklaar en gesê soveel as 500 weermaglede sal in die stad se strate ontplooi word. Kenosha het sowat 100 000 inwoners.